钦定古今图书集成/明伦汇编/氏族典/第227卷 > 杨约
## 钦定古今图书集成/明伦汇编/氏族典/第227卷 > 杨约

按《隋书杨素传》：“约字惠伯，素异母弟也。在童儿时，尝
登树堕地，为查所伤，由是竟为宦者。性好沉静，内多
谲诈，好学强记。周末，以素军功赐爵安成县公，拜上
仪同三司。高祖受禅，授长秋卿。久之，为邵州刺史，入
为宗正少卿，转大理少卿。晋王入东宫，引约为左庶
子，改封修武县公，进位大将军。及素被高祖所疏，出”
约为伊州刺史。炀帝即位，拜内史令。约有学术，兼达
时务，帝甚任之。后数载，加位右光禄大夫。后帝在东
都，令约诣京师享庙。行至华阴，见其兄墓，遂枉道拜
哭，为宪司所劾，坐是免官。未几，拜浙阳太守。其兄子元感时为礼部尚书，与约恩义甚笃，既怆分离，形于
颜色。帝亦思约废立功，由是征入朝。未几卒，以素子
元挺后之。